[{"text_idx": "#000002", "text": "Ravaj turkaj teksaj\u0302oj konkeritaj apud Vieno fare de reg\u0302o Johano la 3-a Sobieski ornamas la Grandan Vestiblon de la varsovia Wilano\u0301w-palaco, la iama reg\u0302a rezidejo. La prezenton de pli ol 300-jaraj militgajnotaj\u0302oj akompanas eksterordinara grava portreto de Johano Sobieski. La ekspozicio funkcios g\u0302is la 30-a de septembro 2018. Inter la eksponaj\u0302oj trovig\u0302as satena murteksaj\u0302o konsistanta el 10 elementoj vers\u0302ajne kreig\u0302intaj meze de la 17-a jarcento sur la tereno de la Otomana Imperio, kiu povis servi kiel ornamo de la tenda interno. Kiel milittrofeo c\u0302iuj g\u0302iaj elementoj estis oferitaj de la reg\u0302o al benediktaninoj en Lvovo, kies abatino estis la reg\u0302a onklino, Dorota Magdalena Dani\u0142owiczo\u0301wna. Post la 2-a mondmilito c\u0302iuj monakinoj kun sia klostra posedaj\u0302o ektrovig\u0302is en la postcisterciana klostro en Krzeszo\u0301w en la Malsupra Silezio. Dum jaroj oni sciis nenion pri la vera deveno kaj valoro de la teksaj\u0302oj, ec\u0302 se oni agnoskis ilian elstaran kvaliton kaj belecon. En la klostro en Krzeszo\u0301w ili servis dum la ceremonioj de la monakinaj j\u0302uroj por kovri la genubenkojn. Nur antau\u0306 kelkaj jaroj oni identigis la devenon de la teksaj\u0302oj, kiuj en 2017 estis restau\u0306ritaj en la konservista tlaborejo de la Palaca Muzeo en Wilano\u0301w. La prezentata en la ekspozicio portreto de Johano la 3-a Sobieski el la 17-a jarcento estas taksata kiel unu el liaj plej signifaj bildoj. Oni taksas g\u0302in kiel modelon por la tuta aro da polaj kaj eksterlandaj portretoj, sur kiuj Johano Sobieski trovig\u0302as en simila pozo. La gravecon de la bildo konfirmis esploroj de prof. Piotr Francuz, la estro de la Katedro de Eksperimenta Psikologio kaj Laboratorio pri percepto kaj kogniveco de la Lublina Katolika Universitato. Liaopinie la portreto plej fidele redonas la veran aspekton de Johano la 3-a Sobieski."}]